Il-Ħamis, 6 ta' April Isa fl-aħħar, forsi ma tafx kif inserraħ xi ftit moħħi. Għax din tas-salarji ta' Thake u St John imħallsa mill-grupp db u l-pubblikazzjoni tal-invoices, qiegħda tagħtini f'għajni wisq. Imma issa naħseb li sibna mod kif noħorġu minnha. Mhux għax kelli xi dubju, għax jien ċert mill-intelliġenza ta' Simon tagħna. Min hu intelliġenti daqsu?! Issa nini tinvestiga l-Kummissjoni Elettorali biex tkun taf jekk l-eluf li tħallsu kinux verament riklami jew le. Fuq kollox dik affari tagħna, insomma, kummerċjali u mhumiex ħadd ma jista' jindaħlilna x'nagħmlu. Il-Ġimgħa, 7 ta' April Ma kienx mument li mort għand Ġorġ tal-ħanut ta' ħdejna. Ma kellux nies u qalli li għandna kandidat li jista' jkun suċċessur ta' Simon tagħna. Staqsejtu min hu u weġibni kandidata li kunjomha huwa Muscat Fenech Adami. L-isem daqqli kieku, imma jien lanqas biss jgħaddili minn moħħi li għandna bżonn suċċessur għal Simon tagħna. Simon għadu jibda u għandu ħafna u ħafna x'jagħti lil pajjiżna. Għandu pjani għalkollox. Fi ftit xhur oħra Simon tagħna jkun Kastilja u nibdew ingawdu bil-kbir mill-għerf tiegħu. Viva Simon, Viva Simon, ħej! Is-Sibt, 8 ta' April Bravu wisq ir-raġel, man! Veru bravu! Tant hu bravu li kapaċi jbassar xi jkun se jiġri. Qalilna ftit tal-jiem ilu li l-inkjesta ta' Għawdex kienet se tkun whitewash. U hekk hu! Anke l-partit tagħna qabel miegħu u ħareġ jgħid li din l-inkjesta irriżultat f'whitewash. Mhux faċli tbassar xi jkun se jiġri, imma għal Simon tagħna xejn mhu diffiċli. U t-tbassir li jagħmel kollu jsir realtà. Waħda biss maritlu żmerċ, dik li jekk jitla' Joseph Muscat ikollna bżonn bailout mill-Unjoni Ewropea. Il-Ħadd, 9 ta' April Dan it-taħwid ta' koalizzjoni mal-Partit Demokratiku ta' Marlene Farrugia ma nistax nifhmu. X'se tagħmel din, se tingħaqad jew mhix se tingħaqad?! Jien kont qed nistennieha tagħmilha ċara li hija trid tkun l-id il-leminija ta' Simon tagħna. U mela qegħdin jgħidu, jekk fhimt sew, li jridu jkunu magħna biex ma jħalluniex nagħmlu li rridu meta nkunu fil-gvern! Naħseb li qed nifhem ħażin għax Simon tagħna mhux miċ-ċwieċ u jaf x'inhu jagħmel. Tant jaf x'inhu jagħmel li fuq din il-biċċa lanqas biss kellu għalfejn joqgħod jikxef għajnu mad-deputati. It-Tnejn, 10 ta' April Jien m'inix għaref daqs Simon tagħna, imma bsart li Beppe ma kienx se jieħu gost jara lil Marlene tiġi magħna. U mhux waħdu. Bħalu hemm ohrajn, fosthom Mario, Claudio, Jason u min jaf min aktar. Dawn mhumiex jieħdu gost għax għadhom ma rrealizzawx kemm se nkunu b'saħħitna fl-elezzjoni li ġejja b'Marlene fuq in-naħa tal-lemin ta' Simon tagħna u Salvu Mallia fuq in-naħa tax-xellug. U ma nafx għalfejn qegħdin jippretendu li Simon joqgħod jgħidilhom kollox. Mela m'għandhomx fiduċja fil-kapaċitajiet tiegħu, jew!? It-Tlieta, 11 ta' April Min hu dan iċ-ċuċ ta' deputat minn tagħna li mar ipaċpaċ fil-vojt kontra Simon tagħna fil-Malta Independent!? Dal-beżżiegħ, għax ma kixifx ismu, mar jgħid li Simon tagħna jgħid mod u jagħmel iehor. Jien ma nafx minn fejn ġabha din, għax Simon tagħna żgur mhux ta' hekk. Anzi jien lil Simon nipparagunah ma' Eddie l-kbir għall-konsistenza u l-għerf tiegħu. M'għandix dubju li dan wieħed minn dawk li dik tal-Bidnija kienet qaltilna li qegħdin jaħdmu biex nitilfu l-elezzjoni u mbagħad ikeċċu lil Simon. Imma, nini, nini jirnexxilhom! L-Erbgħa, 12 ta' April Nispera li mhix xi konfoffa kontra Simon tagħna din li deputati beżżiegħa jmorru jagħtu kummenti lill-ġurnalisti bla ma jgħidu min huma. Sewwa kienet qalet dik tal-Bidnija li għandna deputati li ma jridux li nirbħu l-elezzjoni li ġejja biex ineħħu lil Simon u minfloku ilaħħqu lil xi ħaddieħor. Imissha ilha li qaltilna min huma għax kieku Simon tagħna ma kienx ikollu għalfejn joqgħod jinkwieta, saħansitra anke fil-vaganzi tal-Għid. Ma ħaqqux hekk miskin, wara dak ix-xogħol kollu li qed jagħmel biex jeqred il-korruzzjoni bl-għeruq u x-xniexel kif darba kien qalilna li se jagħmel il-kbir Eddie!